《止戈堂》
宋代·朱松

高堂岩岩面势尊，洞见万井开重门。元戎务简玉帐静，缓带酌客娱朝昏。

忆初饿隶起篁竹，一啸千里来黥髡。将军揽镜媚巾帼，何异搏虎驱狐豚。

只今休父八州牧，身佩重寄忧元元。惊尘错莫羽书密，虽有美酒谁同樽。

沈机且复长辔御，沥恳何啻血面论。楼船一夕飞度海，汉家上将来天阍。

狂童束手赴烈火，雕戈不污妖血痕。坐谯饮至凯歌入，船粟往哺遗民存。

五兵包裹高阁束，止戈新榜真成言。便当频与方外吏，徙倚风月星河翻。

几年牡籥飞不守，河济逆气腥乾坤。知公快挽天河手，坐视黠虏方游魂。

权舆闽越聊小试，宁复久此淹遐藩。农桑万里望公等，愿见四海无营屯。

作者简介：朱松（1097一1143）字乔年，号韦斋，朱熹之父，祖籍徐州府萧县人，宋绍圣四年生于徽州婺源(江西婺源)，宋绍兴十三年卒于建州城南环溪，葬于崇安五夫里，享年四十六。宋重和元年戊戌登进士，宋宣和年间为福建政和县尉，侨寓建阳（今属福建）崇安，后徙考亭。历任著作郎、吏部郎等职，世称吏部郎府君，赠通议大夫，封粤国公，谥献靖祀入圣庙。后因极力反对权相秦桧议和，贬任江西饶州知州（治今鄱阳），未至任病逝。